《洞庭守雪》
清代·陶之典

十年湖梦隔，忽向湖中舣。洞庭雪耶非，峨眉幻为水。

水落云势张，沙翻空气委。一夜湖雪平，寒光无起止。

茫茫十二螺，疑被同云徙。吹我高寒心，浩入湖波瀰。

夜色一气中，舟呼素烟里。独寤洞庭澜，孤怀向元始。

作者简介：（1622—1701后）明末清初湖南宁乡人，字五徽，号石溪，又号儋庵。顺治十八年拔贡生，为安亲王府教习。授内阁中书，不就。工诗文，兼精医术。有《冠松岩集》。